ชง.รมว.คลังใหม่ควบรวมแบงก์ทีเอ็มบี-ธนชาต
ปลัดคลังยันควบรวมแบงก์ทีเอ็มบี-ธนชาต เสร็จภายในปีนี้ เพื่อได้สิทธิลดหย่อนภาษี รอชงรมว.คลังใหม่เห็นชอบเพิ่มทุน
30 ก.ค. 2562

ปลัดคลังยันควบรวมแบงก์ทีเอ็มบี-ธนชาต เสร็จภายในปีนี้ เพื่อได้สิทธิลดหย่อนภาษี รอชงรมว.คลังใหม่เห็นชอบเพิ่มทุน
นายประสงค์ พูนธเนศ ปลัดกระทรวงการคลัง ในฐานะประธานกรรมการธนาคารทหารไทย เปิดเผยความคืบหน้าการควบรวมธนาคารทหารไทยกับธนาคารธนชาตว่า ขณะนี้ขั้นตอนการควบรวมยังเดินหน้าตามแผนที่กำหนดไว้ทุกประการ และมั่นใจว่าการควบรวมกิจการทั้ง 2 ธนาคารจะต้องทำให้เร็จภายในปีนี้ เพื่อให้ได้รับมาตรการยกเว้นภาษีการควบรวมกิจการที่จะสิ้นสุดภายในปีนี้เช่นกัน
อย่างไรก็ตาม เรื่องการควบรวมจะต้องมีการเสนอเรื่องให้ รมว.คลังคนใหม่พิจารณาด้วย เนื่องจากต้องใช้อำนาจ รมว.คลังในการอนุมัติใส่งบประมาณเพิ่มทุนในธนาคารทหารไทย ซึ่งขณะนี้ฝ่ายบริหารของแบงก์ทหารไทยกำลังเร่งดำเนินการเกี่ยวกับรายละเอียดทั้งหมดอยู่
ด้านนายประภาศ คงเอียด ผู้อำนวยการ สำนักงานคณะกรรมการนโยบายรัฐวิสาหกิจ หรือ สคร. กล่าวว่า กระบวนการควบรวมกิจการธนาคารทหารไทยกับธนชาต ยังคงเดินหน้าปกติ ขณะนี้รอรัฐบาลใหม่เข้ามาก่อน จึงจะมีการนำเสนอผลความคืบหน้าเสนอให้กระทรวงการคลังพิจารณาอีกครั้ง